SL Uradni list Evropske unije L 230/51

ODLOČBA NADZORNEGA ORGANA EFTE

št. 111/15/COL

z dne 31. marca 2015

o spremembi seznama iz točke 39 dela 1.2 poglavja I Priloge I k Sporazumu o Evropskem gospodarskem prostoru, ki navaja mejne kontrolne točke v Islandiji in na Norveškem, odobrene za veterinarske preglede živih živali in živalskih proizvodov iz tretjih držav, ter o razveljavitvi Odločbe Nadzornega organa Efte št. 311/13/COL [2016/1419]

NADZORNI ORGAN EFTE JE –

ob upoštevanju točke 5(b) uvodnega dela poglavja I Priloge I k Sporazumu EGP,

ob upoštevanju akta iz točke 4 dela 1.1 poglavja I Priloge I k Sporazumu EGP (Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1)), kakor je bil spremenjen in prilagojen Sporazumu EGP s sektorskimi prilagoditvami iz Priloge I k navedenemu sporazumu, zlasti člena 6(2) akta,

ob upoštevanju akta iz točke 111 dela 1.2 poglavja I Priloge I k Sporazumu EGP (Odločba Komisije 2001/812/ES z dne 21. novembra 2001 o zahtevah za odobritev mejnih kontrolnih točk, odgovornih za veterinarske preglede proizvodov, ki so vneseni v Skupnost iz tretjih držav (2)), kakor je bil spremenjen, in zlasti člena 3(5) akta,

kakor je bil Sporazumu EGP prilagojen s točko 4(d) Protokola 1 k Sporazumu EGP ter členoma 1(2) in 3 Protokola 1 k Sporazumu o nadzornem organu in sodišču,

ob upoštevanju naslednjega:

Z dopisom z dne 19. januarja 2015 (dok. št. 742451, IS ref. Mast14090047/0.2.7.0) je islandski organ za nadzor hrane in veterinarski nadzor (v nadaljnjem besedilu: MAST) obvestil Nadzorni organ, da je bila mejna kontrolna točka Húsavik (IS HUS 1) zaprta. MAST je zato zahteval, da se mejna kontrolna točka črta s seznama mejnih kontrolnih točk v Islandiji in na Norveškem, odobrenih za veterinarske preglede živih živali in živalskih proizvodov iz tretjih držav.

Nadzorni organ v skladu z Direktivo 97/78/ES sestavi in objavi seznam odobrenih mejnih kontrolnih točk, ki se lahko naknadno spremeni ali dopolni, da se upoštevajo spremembe nacionalnih seznamov. Nadzorni organ je veljavni seznam odobrenih mejnih kontrolnih točk sprejel 17. julija 2013 z Odločbo št. 311/13/COL.

Zato mora Nadzorni organ spremeniti seznam mejnih kontrolnih točk v Islandiji in na Norveškem ter objaviti nov seznam, iz katerega bo razvidna sprememba v zvezi z mejno kontrolno točko Húsavik.

Nadzorni organ je s svojo Odločbo št. 65/15/COL predložil zadevo veterinarskemu in fitosanitarnemu odboru Efte, ki pomaga Nadzornemu organu Efte. Odbor je soglasno sprejel predlagano spremembo seznama. Zato je osnutek ukrepov v skladu z mnenjem odbora.

V skladu s točko 6 Odločbe Nadzornega organa Efte št. 494/13/COL z dne 11. decembra 2013 se član kolegija, pristojen za veterinarske in fitosanitarne zadeve, pooblasti, da sprejme osnutke ukrepov, ki spreminjajo seznam mejnih kontrolnih točk v državi Efte, odobrenih za veterinarske preglede živih živali in živalskih proizvodov iz tretjih držav, če je osnutek ukrepov v skladu z mnenjem veterinarskega in fitosanitarnega odbora Efte, ki pomaga Nadzornemu organu Efte –

SPREJEL NASLEDNJO ODLOČBO:

1. Mejna kontrolna točka Húsavik (IS HUS 1) se črta s seznama mejnih kontrolnih točk v Islandiji in na Norveškem, odobrenih za veterinarske preglede živih živali in živalskih proizvodov iz tretjih držav, ki je določen v točki 39 dela 1.2 poglavja I Priloge I k Sporazumu EGP.

2. Veterinarske preglede živih živali in živalskih proizvodov, ki prihajajo v Islandijo in na Norveško iz tretjih držav, opravljajo pristojni nacionalni organi na dogovorjenih mejnih kontrolnih točkah, ki so navedene v Prilogi k tej odločbi.

3. Odločba Nadzornega organa Efte št. 311/13/COL z dne 17. julija 2013 se razveljavi.

4. Ta odločba začne veljati na dan podpisa.

5. Ta odločba je naslovljena na Islandijo in Norveško.

6. Ta odločba je verodostojna v angleškem jeziku.

V Bruslju, 31. marca 2015 Za Nadzorni organ Efte Helga JÓNSDÓTTIR Članica kolegija Xavier LEWIS Direktor

(1) UL L 24, 30.1.1998, str. 9.

(2) UL L 306, 23.11.2001, str. 28.